**TÁJÉKOZTATÓ**

KUTAK, VÍZILÉTESÍTMÉNYEK ENGEDÉLYEZÉSÉVEL KAPCSOLATBAN

Tisztelt Lakosság!

**Az engedély nélkül létesített vízilétesítmények fennmaradási engedélyeztetéséről** a közelmúltban több jogszabályváltozás, alkotmánybírósági döntés, ezeket követően pedig számos hír és álhír jelent meg a médiában és más fórumokon. Az Országgyűlés előtt jelenleg is (T/2930. számú törvényjavaslat) módosító indítvány van folyamatban a vízgazdálkodásról szóló 1995. évi LVII. törvény (továbbiakban: Vgtv.) kapcsán. A törvénymódosítás a bírságmentes moratórium időszakát **2020. december 31-**ig tervezi meghosszabbítani, azonban ez még egy *el nem fogadott törvényjavaslat*.

**A jelenleg hatályos jogszabályi rendelkezésekről – röviden – tájékoztatom Önöket:**

**Minden 2018. január 1-ét megelőzően engedély nélkül létesített vízilétesítményt fennmaradási engedélyezését kell kérni, ilyen vízilétesítmények nem csak a fúrt kutak, hanem az ásott kutak, a vert kutak, stb**. is, minden olyan „létesítmény”, amely alkalmas a felszín alatti vizek kivételére. A jelenleg hatályos Vgtv. 29. § (7) bekezdése szerint: „**Mentesül a vízgazdálkodási bírság megfizetése** **alól** az a létesítő, aki a 2018. január 1-jét megelőzően engedély nélkül vagy engedélytől eltérően létesített vízkivételt biztosító vízilétesítményt, ha

 a) a vízjogi fennmaradási engedélyezési eljárást 2018. december 31-ig kérelmezi és

**b) az engedély megadásának feltételei fennállnak.”**

A vízgazdálkodási bírság természetes személyek esetén nem haladhatja meg a 300.000 Ft-ot (Vgtv. 29. § (4) bekezdés).

A fennmaradási engedélyeztetés szempontjából nincs jelentősége, hogy a vízilétesítményt (fúrt kutat, ásott kutat, stb.) a tulajdonos használja vagy sem. A kút mélysége csupán amiatt releváns, hogy az első vízadó rétegre – talajvízre – telepített, vagy mélyebb rétegre van telepítve, hogy az előbbi esetben (**talajvízre telepített vízilétesítmény) esetén a vízgazdálkodási hatósági jogkört a települési önkormányzat jegyzője gyakorolja (engedélyezi), egyéb esetekben a vízgazdálkodási jogkor gyakorlója (engedélyező) a megyei katasztrófavédelmi igazgatóságok**.

 A vízgazdálkodási hatósági jogkör gyakorlásáról szóló 72/1996. (V.22.) Kormányrendelet (továbbiakban: Kormányrendelet) 24. § (1) bekezdése határozza meg, hogy mely esetben, milyen feltételek együttes fennállása esetén a település önkormányzat jegyzője az engedélyező hatóság, (amennyiben a feltételek együttesen nem állnak fenn, akkor az engedélyező hatóság minden esetben a kijelölt megyei katasztrófavédelmi igazgatóság):

 **„A települési önkormányzat jegyzőjének engedélye szükséges**

1. **olyan kút létesítéséhez, üzemeltetéséhez, fennmaradásához és megszüntetéséhez, amely a következő feltételeket együttesen teljesíti:**

aa) a vízbázisok, a távlati vízbázisok, valamint az ivóvízellátást szolgáló vízilétesítmények védelméről szóló kormányrendelet szerint kijelölt, kijelölés alatt álló, illetve előzetesen lehatárolt belső, külső és hidrogeológiai védőidom, védőterület, valamint karszt- vagy rétegvízkészlet igénybevétele, érintése nélkül, és **legfeljebb 500 m3 /év vízigénybevétellel kizárólag talajvízkészlet vagy parti szűrésű vízkészlet felhasználásával üzemel**,

 ab) **épülettel vagy annak építésére jogosító hatósági határozattal, egyszerű bejelentéssel rendelkező ingatlanon van, és magánszemélyek részéről a házi ivóvízigény vagy a háztartási igények kielégítését szolgálja, és**

 ac) **nem gazdasági célú vízigény**;”.

 A Kormányrendelet 24. § (10) bekezdése az alábbiak szerint definiálja a házi vízigényt:

„(10) E § alkalmazásában **házi ivóvízigény**: a polgárok személyi adatainak és lakcímének nyilvántartásáról szóló törvény és a törvény végrehajtására kiadott kormányrendelet szerinti polgár bejelentett lakóhelyeként nyilvántartott, épülettel vagy annak építésére jogosító hatósági határozattal, egyszerű bejelentéssel rendelkező ingatlanon a magánszemély részéről emberi fogyasztás céljából a személyes szükségletek kielégítéséhez szükséges, saját célú ivóvízműből biztosított, nem gazdasági célú vízigény.”

A vízjogi fennmaradási engedélyeztetési eljárás az **építtető/tulajdonos kérelmére indul**. A kérelem elbírálása során a vízjogi létesítési és üzemeltetési engedélyezési eljárásra vonatkozó rendelkezéseket kell alkalmazni **(nem csupán a kútnak a bejelentéséről van szó!). Ennél fogva a kérelemhez csatolni kell többek között a tényleges megvalósulási állapotot tartalmazó tervdokumentációt is** (lsd. Kormányrendelet 15. § (3) bekezdés). A tervdokumentációt szaktervező készítheti el. Ivóvíz minőségének igazolására szükség van (akkreditált laboratórium által kiállított) ivóvízvizsgálati jelentésre is.

 Tájékoztatom továbbá a Tisztelt Lakosságot, hogy a **kutak megszüntetése (eltömedékelése)** **is terv** és engedély köteles, az engedély nélküli illetve a szakszerűtlen tömedékelés vízgazdálkodási bírságot vonhat maga után.

 Amennyiben a feltételek ismeretében fennmaradási engedélyezési kérelem benyújtása mellett dönt, az adatlap megtalálható jelen tájékoztatóval azonos weboldalon. Kérem tájékoztatásom szíves tudomásul vételét.

 Tarpa 2018. november 8.

Vassné Szűcs Róza sk.

 jegyző

Melléklet: BM Országos Katasztrófavédelmi Igazgatóság Tájékoztatója, mely további információkat nyújt a 2018. január 1. napját megelőzően engedély nélkül létesített víz kivételt biztosító vízilétesítmények, vízjogi fennmaradási, engedélyezési eljárásáról.